ხალკოლითის ხანა.

შულავერ-შომუთეფეს კულტურა

 პრეისტორიული ხანის არქეოლოგია -2 -ის პირველი ლექციის თემაა ხალკოლითის ხანის კულტურები და ლითონწარმოების პირველი გამოჩენა საქართველოს ტერიტორიაზე. ეს პერიოდი ცნობილია როგორც ადრესამიწათმოქმედო კულტურების არსებობის ხანა, რომლის გამოჩენაც პოსტ-ნეოლითური ეპოქისთვის არაერთი სიახლის  დასაწყისს მოასწავებდა. არსებით სიახლეთა ნაკადი უკავშირდება ადამიანთა საქმიანობის ისეთ სფეროებს, როგორიცაა სამშენებლო საქმე და არქიტექტურა, ნამოსახლართა გეგმარება, მეთუნეობის გარკვეული წინსვლა და, რაც ყველაზე არსებითია, ლითონწარმოების ჩასახვა და მისი ადრეული საფეხურისათვის დამახასიათებელი პროდუქციის დამზადება. რაც შეეეხება მიწათმოქმედებას, ხალკოლითის ეპოქის კულტურის მატარებელი მოსახლეობა ძირითადად აგრძელებს იმ ტრადიციას, რასაც ჯერ კიდევ ნეოლითის ეპოქაში ჩაეყარა საფუძველი, თუმცა ახალი, გაუმჯობესებული სამიწათმოქმედო იარაღების წყალობით გარკვეულ წინსვლას მაინც აღწევს.

 ადრესამიწათმოქმედო ხანისათვის, რომელიც შულავერ-შომუთეფეს კულტურას უკავშირდება, დამახასიათებელია მცირე ზომის სოფლის ტიპის დასახლებები, რომლებისათვისაც დამახასიათებელია ალიზ-აგურის მრგვალი ან ელიფსური კონფიგურაციის სახლები. ნაგებობის ეს ტიპი აშკარად არ არის ადგილობრივი წარმომავლობისა და ის უკავშირდება ევფრატის ზემო დინების (ჩრდილო მესოპოტამიის) რეგიონისთვის დამახასიათებელ ანალოგიურ კონსტრუქციებს, რომლებიც იქ სწორედ ალიზ-აგურითაა ნაგები. შესაბამისად, მკვლევარები თვლიან, რომ ეს არის სწორედ ჩრდილო მესოპოტამიის სამშენებლო ტრადიციის გაზიარება და გადმოტანა, რომელიც შულავერ-შომუთეფეს კულტურის მატარებელ მოსახლეობას უნდა განეხორციელებინა ძვ.წ. 5 ათასწლეულში. ალიზისაგან ნაგები შენობები არსებობას წყვეტს ამ კულტურის დასრულებასთან ერთად, რაც მიუთითებს მის არაადგილობრივ, კავკასიის რეგიონისათვის უცხო ტრადიციაზე. აღნიშნულმა კულტურამ საქართველოს ტერიტორიაზე მოიცვა მარნეულისა და ბოლნისის რეგიონები, ხოლო უფრო სამხრეთით კი ის ფართოდ გავრცელდა დღევანდელი აზერბაიჯანის ტერიტორიაზე, რომლის წამყვანი ძეგლია შომუთეფე.

 ამ კულტურისათვის ძირითადად დამახასიათებელია თიხის პროდუქციის სიმრავლე (ჭურჭელი, მცირე ზომის ცხოველთა ფიგურები), სპილენძის იარაღი, დამზადებული ცივად ჭედვისა და უფრო მოგვიანო ეტაპზე სხმული ტექნიკით, რომელიც უპირატესად სასოფლო-სამეურნეო ფუნქციისა იყო (ნამგლები, თოხისმაგვარი იარაღი). გარდა ამისა, მრავლად გვხვდება ქვის იარაღი და ქვისაგან დამზადებული სასრესები, სანაყები, საფქვავები და ცხოველის რქისაგან დამზადებული სახვნელელ და სათხრელ იარაღად გამოყენებული არტეფაქტები, რქის თოხები, კავები, სახვრეტები, სადგისები, საკიდები.

 რაც შეეხება აღნიშნული კულტურის კერამიკას, ის გამოირჩევა უხეში კეცით, დაუხვეწელი და არაპროპორციული ფორმებით. არაერთგვაროვანი რეჟიმით გამომწვარი, ხორკლიანი ზედაპირის მქონე კეცით, რომელსაც გვირგვინის, ყელისა და მხრის მონაკვეთები ჯერ კიდევ არა აქვს ფორმირებული. მათ, როგორც წესი, ყური ჯერ კიდევ არ ახასიათებთ და ჭურჭლის კეცის სისქეც ჭურჭლის სხვადასხვა  მხარეს განსხვავებულია.

 შულავერ-შომუთეფეს კულტურის ჭურჭლის ორნამენტაცია გამოირჩევა მწირი, გეომეტრიული სახეებით: ე.წ.  წიწვოვანი ორნამენტი, რელიეფური წრეები, ნუშისებური და კოპისებური დანაძერწები, რომლებიც შესრულებულია რელიეფური და  ნაჭდევი ტექნიკით. ჭურჭლის ორი ფორმა დომინირებს ამ პერიოდში, ესაა ქილები და ყელდაბალი ქოთნები, არის ასევე რამოდენიმე მინიატურული ზომის ჯამებიც. ზოგადად, აღნიშნული კულტურა ითვლება, რომ ზემო მესოპოტამიის ტრადიციის ზეგავლენის მონაწილეობითაა ფორმირებული.

 სავალდებულო ლიტერატურა იხ.: ამ კურსის სილაბუსში და ასევე: საქართველოს არქეოლოგია, ტ. 2, თბ., 1992, კარი: ენეოლითი აღმ. საქართველოში, ენეოლითური ხანის ძეგლები აღმ. საქართველოში;  ო. ჯაფარიძ საქართველოს ისტ. სათავეებთან, თბ, 2003, თავი: ადრესამიწათმოქმედო ხანის კულტურა; ო. ლორთქიფანიძე, ძველი ქართული ცივილიზაციის სათავეებთან, თბ, 2002, გვ.53- 67.